Il-Kunsill ta' Stabilizzazzjoni u ta' Assoċjazzjoni (Kunsill SA) bejn il-Bożnija-Ħerzegovina u l-Unjoni Ewropea kellu l-ewwel laqgħa tiegħu fil-11 ta' Diċembru 2015. Il-laqgħa kienet ippreseduta mis-Sinjura Federica MOGHERINI, Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni Ewropea, fil-kapaċità tagħha bħala President tal-Kunsill Affarijiet Barranin. Id-delegazzjoni tal-Bożnija-Ħerzegovina kienet immexxija mill-President tal-Kunsill tal-Ministri Denis ZVIZDIĆ li kien akkumpanjat mill-Viċi President tal-Kunsill tal-Ministri u l-Ministru għall-Kummerċ Barrani u r-Relazzjonijiet Ekonomiċi Mirko ŠAROVIĆ u mill-Ministru għall-Affarijiet Barranin Igor CRNADAK. Il-Kummissarju Johannes HAHN ipparteċipa wkoll fil-laqgħa. Il-Kunsill SA laqa' d-dħul fis-seħħ tal-Ftehim ta' Stabbilizzazzjoni u Assoċjazzjoni fl-1 ta' Ġunju 2015 u faħħar lill-Bożnija-Ħerzegovina dwar il-progress li għamlet fl-2015 fi triqtha lejn l-Unjoni Ewropea. L-Unjoni Ewropea nnotat li l-Ftehim ta' Stabbilizzazzjoni u Assoċjazzjoni (FSA) huwa pass importanti għall-Bożnija-Ħerzegovina fil-proċess tal-integrazzjoni mal-UE u li jipprovdi l-qafas wiesa' li fih l-UE u l-Bożnija-Ħerzegovina ser jintensifikaw il-kooperazzjoni tagħhom dwar il-kriterji politiċi, il-kriterji ekonomiċi kif ukoll il-kummerċ u l-approssimazzjoni legali mal- Il-Kunsill SA fakkar fl-approċċ imġedded lejn il-Bożnija-Ħerzegovina kif previst mill-konklużjonijiet tal-Kunsill tal-UE tal-15 u s-16 ta' Diċembru 2014, fil-konklużjonijiet tal-Kunsill tas-16 ta' Marzu 2015 kif ukoll il-konklużjonijiet tal-Kunsill tat-12 ta' Ottubru 2015, li laqgħu l-adozzjoni tal-Aġenda ta' Riforma mill-awtoritajiet tal-Bożnija-Ħerzegovina. Din l-adozzjoni mmarkat pass importanti għall-implimentazzjoni kredibbli tal-impenji meħuda mit-tmexxija tal-Bożnija-Ħerzegovina. Il-Bożnija-Ħerzegovina issa reġgħet lura għat-triq tar-riforma meħtieġa biex tqarreb lill-pajjiż lejn l-UE. S'issa nkisbu riżultati bikrija inkoraġġanti permezz tal-adozzjoni ta' riformi ewlenin. Abbażi ta' dan, il-Kunsill tal-UE appella lill-Bożnija-Ħerzegovina biex iżżomm il-momentum pożittiv billi tkompli timplimenta r-riformi, b'kooperazzjoni mas-soċjetà ċivili. Sabiex l-UE tikkunsidra applikazzjoni għas-sħubija tal-Bożnija-Ħerzegovina jinħtieġ progress sinifikanti fl-implimentazzjoni tal-Aġenda ta' Riforma. Il-Kunsill appella wkoll lill-Bożnija-Ħerzegovina biex tiffoka fuq it-titjib tas-sitwazzjoni soċjoekonomika sabiex tagħmel aktar progress fl-integrazzjoni mal-UE u tevita li l-attenzjoni tiġi żvijata minn diskussjoni dwar il-possibbiltà li jsir referendum fil-livell ta' entità dwar il-Ġudikatura Statali. Il-Kunsill SA fakkar li l-FSA ser jgħin lill-Bożnija-Ħerzegovina tarmonizza l-leġislazzjoni u l-politika tagħha mal- tal-UE f'oqsma ewlenin b'mod li jinħoloq impetu ġdid għall-ekonomija tal-pajjiż u l-benesseri ekonomiku taċ-ċittadini tiegħu, kif ukoll opportunitajiet oħrajn għall-kumpaniji kemm tal-Bożnija-Ħerzegovina kif ukoll tal-UE. Barra minn hekk, il-Ftehim SA ser isaħħaħ aktar il-benefiċċji tal-Ftehim Interim speċjalment fil-qasam tal-kummerċ. It-titjib tal-koordinazzjoni interna dwar l-affarijiet tal-UE ser jippermetti lill-Bożnija-Ħerzegovina tibbenefika b'mod sħiħ mill-opportunitajiet ipprovduti taħt dan il-ftehim speċjalment ladarba jiġi stabbilit mekkaniżmu ta' koordinazzjoni li jaħdem b'mod effettiv u effiċjenti fir-rigward tal-kwistjonijiet tal-UE, u jiġi aġġustat biex jirrifletti d-dħul fis-seħħ tal-FSA. Il-FSA ser jibqa' fil-qalba tar-relazzjoni bejn l-UE u l-Bożnija-Ħerzegovina sal-adeżjoni. Ir-rispett tal-impenji u l-obbligi kollha taħt il-FSA, inklużi dawk li jirrigwardaw l-adattament tiegħu wara l-adeżjoni tal-Kroazja mal-UE, huwa element importanti tal-impenn lejn il-proċess ta' integrazzjoni mal-UE. Il-Kunsill SA laqa' d-dikjarazzjoni tal-Bożnija-Ħerzegovina li n-negozjati għandhom jitkomplew malajr sabiex tinstab soluzzjoni tajba b'mod reċiproku f'konformità mal-prinċipju ta' kummerċ tradizzjonali. Il-Kunsill SA laqa' d-dokument ta' Strateġija u r-Rapport dwar il-Bożnija-Ħerzegovina adottati mill-Kummissjoni fl-10 ta' Novembru 2015.